정조 8년
甲辰八月初十日卯時。上御誠正閣。大臣備局堂上。引見入侍時。領議政鄭存謙。左議政李福源。判中樞府事具善復。行工曹判書鄭尙淳。行兵曹判書李在協。行禮曹判書金魯鎭。行副司直徐有隣。咸春君李昌運。行副司直徐有大。行左承旨李文源。假注書李敬五。事變假注書車信用。記事官金鳳顯尹行任。以次進伏訖。存謙曰。日間聖體。若何。上曰。少愈矣。存謙曰。王大妃殿氣候。何如。上曰。一樣矣。存謙曰。惠慶宮氣候。何如。上曰。一樣矣。存謙曰。世子宮凡節。一樣平順乎。上曰。連爲好過矣。上曰。先大王盛德大業。固不足以文字形容萬一。且以玉冊文體言之。字句之間。似涉浩繁。昨與領府事。已有酬酢。更議刪正。似好矣。福源曰。聖敎至當。臣意亦以爲過多矣。上命書傳敎曰。玉冊文有下敎事。大提學。使之入侍。方以臺銜。引避退待。本職許遞。令該曹口傳付軍職。賤臣承命出。與大提學吳載純偕入進伏。上曰。領府事之言。卿果聞知乎。玉冊文體。本自重大。貴乎簡而不在繁矣。卿之文詞。非不爲美。而乍涉浩汗。昨下刪改之敎矣。今見所改之文。猶未穩當。此是不刊之文。卿須退出。更爲刪定。而仍其文義。減其句數。二句之意。合成一句。好矣。載純曰。方當刊改。工役甚急云。故草草未盡矣。今承聖敎。不勝悚惶。謹當退出刪正矣。上命載純先退。存謙曰。再昨役處看審。事係往役。而賤疾適苦。不得進詣。至今惶悚矣。上曰。事勢似然。似無難安之端矣。隨毁隨補之役。勢將年年爲之。繼自今摠戎使。惕念擧行。好矣。再昨夜。爲臺臣所困。未盡所欲言。伊日卿等。雖有登陟之勞。似當爲半日疎暢矣。福源曰。雖以臣等肉眼論之。龍脈長遠。氣勢磅礴。儘爲億萬年盤泰之基矣。存謙曰。伊日靜攝中。上下相持。以至夜深。此莫非群下之罪矣。上曰。半夜相持。終日困憊。臺臣所執。誠莫曉也。存謙曰。臺論。旣出於公議。允從。似好矣。上曰。昨日聯句已爲之乎。福源曰。題意固好。聯句最難。未及爲之矣。存謙曰。御製首句之義。如天之無不燾。誠好矣。上曰。末句。亦多深意。祖宗默佑。皇天付畀之意。盡載一句之中矣。存謙曰。今番陵行。站途頗遠。而分排三日。勢將依此擧行矣。上曰。卿欲爲留都乎。存謙曰。當此遠程勞動之日。狗馬賤疾。如可强策。則豈敢爲占便之計乎。臣切欲陪進矣。上曰。卿必欲往。則以亞獻官。先詣陵所。還宮時。陪從。似好矣。如有回啓事。稟達。可也。存謙曰。禮曹粘目。因東萊府使李義行狀啓。以爲裁判差倭。以公作米年限請退事出來。毋論所幹之何事。雖有接待之前例。事係邊情。請令廟堂稟處矣。差倭接待。旣有前例。故已自該曹。照例擧行。而至於公作米退限。乃是從前特恩。則不可視爲應行。每每請退。嚴加責諭。卽爲還送之意。分付。何如。上曰。依爲之。出擧條存謙曰。原春監司徐鼎修狀啓。今秋合操及災傷覆審。校生考講。道臣秋巡時。兼行。勸武軍官別武士。選武軍官武學等都試。依例設行。今春勸別武都試。今秋合設事爲請矣。合操則頃因特敎停止。而災傷覆審。校生考講等事。道臣兼行。近多已例。依請施行。勸別武等都試及今春都試合設事。亦依例擧行之意。分付。何如。上曰。依爲之。出擧條存謙曰。濟州牧使嚴思晩狀啓。以爲辛丑年。因御史朴天衡狀請。山馬三場之內間墻。有竝爲毁撤之命。而前牧使李文爀。未及擧行矣。民情皆以勿毁間墻。來訴本道。所重在於馬政。不可拘牽於民情。而姑觀前頭牧馬剩縮。明知利害。然後議其毁撤。亦似未晩。令廟堂稟處爲辭矣。山馬場。卽屢百年放牧之場。金永綬之不稟朝家。徑先築墻於四十里周圍者。事極駭妄。永綬則方在罪謫。更不論勘。而其後繡啓。以爲築墻之後。山馬將至絶種云。故使之毁撤間墻。其時歷詢時原任大臣及諸將臣。而有此處分矣。前牧使在任之時。成命之下。不爲擧行。又無具由狀聞之事。其在事體。不可無飭。前牧使李文爀罷職。今此狀啓。又有此姑待前頭之請。漸至遷就者。殊甚未安。當該牧使嚴思晩。推考。使之依前判下。擧行之意。分付。何如。上曰。將臣之意。何如。訓鍊大將具善復曰。馬政。有國所重。關係不輕。屢百年所無之間墻。金永綬爲有民弊。不稟朝家。任自築墻。萬萬輕率。不得不毁撤者。臣意則非但濟州各牧場。近來隨其土品之膏油。水草之豐盛處。則竝皆起耕。當其嚴冬。多有饑斃之事。嚴飭各牧場。好矣。守御使鄭尙淳曰。馬政。國之重事。間場毁撤。不可以民弊爲拘矣。摠戎使李昌運曰。臣意則與訓將同。別無可達之事矣。禁衛大將徐有大曰。當初間墻之築。旣非朝令。且有妨於牧馬之政。不可以些少民弊。有所拘掣。毁撤爲宜矣。上曰。依爲之。出擧條存謙曰。江華留守鄭志儉。洪忠兵使李潤禧。京畿監司沈頤之。永宗僉使李禹鉉。統制使李漢昌。洪忠水使李潤彬。守禦使鄭尙淳。摠戎使李昌運。慶尙右兵使申㬚狀啓。以爲今秋習操與水陸操巡點。依例設行事爲請矣。六道習操與巡點。旣因特敎。竝令停止。則更無可以覆奏者。此狀啓。竝置之。何如。上曰。依爲之。出擧條存謙曰。向者監賑使回啓。多有稟達事矣。上曰。此則退出後。以草記稟處。好矣。存謙曰。北兵使申大謙。以其親病甚篤。情理至切。連呈辭狀。且聞其身病亦重云。有難强令察任。許遞。何如。上曰。然則許遞。可也。出擧條上曰。可合閫任者誰也。存謙曰。閔義爀李文德趙圭鎭。可合云矣。存謙曰。萊府漂人之作挐。事極駭然。今番則不可不嚴治懲後矣。上曰。分付守土之臣。治其首犯者宜矣。上謂魯鎭曰。向日冊禮時。擧行凡節。旣多做錯。今番景慕宮告由祭草記。又有錯誤處。本曹擧行。誠駭然矣。魯鎭曰。雖緣下吏生疎之致。臣之不察之失。誠不勝惶懍矣。在協曰。昨日臣。以乾𩝝饋事仰稟矣。今聞擧條中批旨。誤書啓下云。不可不付標故。敢達矣。文源曰。兵判所奏𩝝饋擧條。批答誤書啓下。臣有不察之失。誠不勝惶恐。而當該注書。事甚駭然。推考警責。何如。上曰。兵判擧條。以依爲之頒布。注書拿處。可也。出擧條有隣曰。在前全州兩廟殿。間間修改時。所入物力價米。小則數十石。大不過百餘石。而逐年請報。多有過濫。往復會減。事面苟艱。故往在丙申年間。故相臣鄭弘淳爲堂上時。大修理小修理。折衷磨鍊。每年以七十三石酌量許劃。而勿論有餘不足。更不煩報京司事。依筵稟定式遵行矣。今因向來一新修改之役。定式外加請。至於三百六十餘石之多。非但有違於定式本意。此路一開。則每年劃給之米。自歸消瀜。來頭加報之請。必將紛紜。論以事理。決不可聽施。而但聞其事役。則稍爲浩多。修改則頗爲堅緻。此後五六年。則可除別般公役之勞云。且莫重處所用。一向相持。亦涉可悶。今番則以儲置米。參量推移。姑先用下後。每年應劃米。限五年分排還報。其後則。一依丙申定式。恪遵施行。應劃米用遺在。勿委本邑。道臣親執句管。俾無如前消瀜。更煩京司之意。申明。分付。何如。上曰。依爲之。出擧條昌運曰。補土物力。以三營門貸下六千兩錢。區劃需用。以其餘錢。俾作物力根本。則庶爲隨毁隨補之資矣。卽今三營區劃錢。不過一千五百兩。賑餘空名帖。只是五十張。以此物力。勢難取其嬴餘。作爲來頭修補之資。自朝家。宜有別般區劃之道。故敢此仰達矣。上曰。大臣之意。何如。領議政鄭存謙曰。補土時許給空名帖。旣有已例。諸道賑餘空名帖。似多餘數。故當初欲待其空名帖餘數上來。限三百張。出給該廳。使之添助矣。今聞賑餘空名帖上來者。只是五十張。今若成給空名帖二百五十張。以準三百張之數。則非但作目下需用之助。亦可爲來頭隨補之資。此後則必不以補土物役。更有所煩請。空名帖。準此數許給。似爲方便區劃之道矣。上曰。依爲之。出擧條上曰。十五日。摠戎使。先詣坡州敎場。依庚子年例。本邑武士及差備軍官。使之待令。以爲試射之地。可也。上曰。洪忠監司入侍。出榻敎賤臣承命出。與洪忠監司沈豐之偕入進伏。上曰。湖西一道。自來士夫鄕。歲且荐飢。民事倒懸。承旒宣化。專在道伯。卿今下去。西顧之憂。庶可少紓。今番減布之命。寔出爲民。須思實惠之下究。俾無虛實相蒙之歎。可也。今將辭陛。不勝悵然矣。豐之曰。方面之任。本自不輕。而如臣無似。猥當重寄。夙夜憂懼。無望堪承。伏承聖敎。益增惶懍。臣敢不殫竭魯鈍。以效萬一之報乎。今當遠離。下懷耿結。不知所達矣。上曰。何當發巡乎。豐之曰。似在念後矣。上曰。有民事之可奏者。奏達。可矣。豐之曰。姑無可達之辭矣。存謙曰。目下諸道之急務。莫過於貯穀矣。上曰。然矣。仍命豐之。先退。上曰。予之苦心。惟在於鎭安世道。全保世臣。而一種不逞之徒。自生疑懼之心。興訛造訕。自干天誅。是不知予心者也。顧今元良之尺衣漸長。封冊之吉禮順成。從今以往。大小臣僚。一心寅協。挽回囂俗。共享安樂。此豈獨予一人之幸。抑亦卿等之福耳。有國。然後有卿等之身。卿等庶幾諒此心矣。諸臣俯伏承敎。存謙曰。陵幸在近。陪扈之班。不可不備。而兩司多臺。方在引避退待。其中亦有已蒙遞者。處義似無異同。行公有難强迫。竝許遞。何如。上曰。依爲之。出擧條上曰。都承旨前望單子入之。出榻敎仍命退。諸臣以次退出。